Saima Priks

Saima Poll-Priks (sündinud 14. veebruaril 1947 Saaremaal) on eesti moe- ja tekstiilikunstnik.
Elukäik.
1965 – lõpetas Viktor Kingissepa nimelise Kingissepa Keskkooli (kaubanduse eriklassi) ja Kuressaare Muusikakooli.
1965–1970 – läbis Eesti NSV Riikliku Kunstiinstituudi ettevalmistuskursused ja paralleelselt Tallinna Pedagoogilise Instituudi joonistuskursused (õpetaja Raivo Korstnik). Töötas KTKombinaadis ARS sekretärina.
1970–1975 – õppis Eesti NSV Riiklikus Kunstiinstituudis moe eriala. Lõpetas 1975.
1973–1989 – töötas Eesti Televisiooni kunstnik-lavastajana, diktorite stilistina ning Eesti Televisiooni märgi, saatesarjade märkide, tunnusgraafika ja programmi kujundajana. 
1978–1989 – töötas paralleelselt koondises MARAT moe-, tekstiili- ja reklaamikunstnikuna. Oli ENSV Kergetööstuse Ministeeriumi kunsti- ja tehnikanõukogu liige. 
1987 – NSV Liidu Disainerite Liidu asutamiskongressi Eesti NSV delegaat Moskvas. Marati esindusbokside ja kollektsioonide kujundaja Moskvas jpm rahvusvahelistel messidel. Lepingulise kunstnikuna kavandas ja teostas autori- ja trükitehnikas dekoratiiv- ja rõivastuskangaid kombinaadile ARS. Tegi kaastööd Tallinna Moemaja moedemonstratsioonidele. Osales paljudel vabariiklikel tarbekunsti- ja moenäitustel, suveniiride konkurssidel.
1987 – I üleliidulise Tallinna moekonkursi laureaat vabas teemas (rõivakollektsiooniga "Perestroika ja glasnost"). 
1988 jaanuar - isikunäitus Kunstihoone Galeriis (Vabaduse väljakul) Tallinnas – kollektsioon "Perestroika ja glasnost" .
1989–1993 – Eesti Disainerite Liidu vastutav sekretär (tegevjuht) ja moesekretär. 
1990 – Eesti delegaat Põhjamaade disainiseminaril ja -näitusel "Nordform" Malmös. Soome-Eesti moedisainerite ühisseminaride ja -ürituste korraldaja. Üleliiduliste Tallinna Moepäevade žürii liige.
1990–2000 – tegutses moeajakirjanikuna. 
1991–1993 – õppis Eesti Kõrgemas Kommertskoolis (EBS) rahvusvahelise äri erialal (MA). 
1992–1996 – kujundas messikollektsioone lepingulise kunstnikuna firmadele MARAT/Trixtal, Pärnu MARAT jt. Kujundas Eesti Rõivatootjate Liidu ühisboksi Frankfurdis Maini ääres messil "Interstoff `96".
1993 – Eesti Moekunstnike Ühenduse asutajaliige ja üks põhikirja koostajaist.
1993–1994 – tegi kaastööd unikaalmoe kunstnikuna firmale ENELIN, osaledes paljudes moeetendustes ja rahvusvahelistes projektides (New Yorgis ESTO-päevadel, Saksamaal Stades jm).
1997–1998 – Eesti Televisiooni saatejuhtide stilist. Stažeeris Stockholmis Dagens Nyheteri juures. Vabakutseline moekonsultant ja -lektor.
1998–2007 – Tallinna Raekoja platsi professionaalse kunsti laatade, vanalinna päevade kunstilaatade, raekojas toimunud kunsti jõuluturu jpt kunstiürituste ja näitusmüükide korraldaja.
1998–2001 – Eesti TV ja TV1 diktorite stilist.
2004 – lõi oma firma SAIMA PRIKS DISAIN OÜ 
2007–2009 – asutas GALERII.STUUDIO SAIMA PRIKS DISAIN Müürivahe tänaval Tallinnas, kus tutvustas ja müüs rõivadisaini omanimelise kaubamärgi all (väikeseeriad, individuaaltellimused).
2009. aastast alates tegutseb vabakutselise kunstnikuna, keskendudes naturaalsetest materjalidest naisterõivaste väiketiraažide ja üksikmudelite valmistamisele, mida kaunistab autori- ja käsitöötehnikais detailidega.
Tema teoste peamised müügikohad on olnud KUMU Muuseumipood, Niguliste Muuseumi pood, Katariina käigu Tekstiilikoda, Aknagalerii Vene tänaval, Tallinn Design House Rotermanni 14, kauplus Eesti Ese Tallinnas Laial tänaval.
Liikmesus.
Saima Priks kuulub Eesti Kunstnike Liitu (individuaal-liige), Eesti Moekunstnike Ühenduse asutajaliige, Eesti Disainerite Liitu (asutajaliige), Eesti Ajakirjanike Liitu.